text: Solskin venter os i ugens løb
  23 januar 2017 kl. 11.32
  Efter en grå weekend får solen igen lov at spille en rolle over det meste af landet i den kommende uge.
  Ugen begynder dog skyet, men i løbet af mandagen vil det klare op.
  - Det har været meget gråt og tungt med mange skyer, dis og tåge over især de sydøstlige egne. Men budskabet for denne prognose kan være, at vi får noget mere at se til solen, end vi har gjort længe, siger Frank Nielsen, vagthavende meteorolog ved Danmarks Meteorologiske Institut til Ritzau.
  Temperaturerne vil ligge solidt over frysepunktet på mellem to og syv graders varme. Varmest bliver det ved Vestkysten.
  Tirsdagen begynder, som mandagen sluttede, med sol mange steder i landet.
  - Der vil dog komme lidt flere skyer i løbet af dagen, men det holder tørt, og det vil klare op igen op til natten, siger Frank Nielsen.
  Onsdag bliver ugens grå mellemspil, hvor vinden går fra vest til syd. Det betyder skyet vejr til det meste af landet.
  - Torsdag og fredag byder på rolige vindforhold og godt med sol. Til gengæld bliver det ikke så varmt, så prisen for det pæne vejr bliver et par dage med temperaturer omkring frysepunktet, tilføjer meteorologen.
  Ifølge prognoserne vil det klare vintervejr få en ende op mod den kommende weekend.
  Denne uge tør med nogen sol, fredag decideret #solrig Temperaturer op til 5-7°C, men fortsat #nattefrost https://t.co/z31clP3zON pic.twitter.com/YoqQYaDP8i
  
  